Diari Oficial de la Generalitat Valenciana


Sumari del DOGV 5483, del 03-04-2007 (2007/3776)

RESOLUCIÓ de 20 de març de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc de col·laboració entre la Conselleria de Territori i Habitatge de la Generalitat Valenciana i la Societat Micològica Valenciana per al desenvolupament d'activitats d'investigació, conservació i divulgació sobre la micoflora a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5483

Data del DOGV
:   03-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3776


Data del document
:   20-03-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * biodiversitat
    * cooperació administrativa
    * flora

Subscrit, després de la tramitació prèvia reglamentària, entre la Conselleria de Territori i Habitatge de la Generalitat Valenciana i la Societat Micològica Valenciana, el 5 de novembre de 2004, un Conveni marc de col·laboració per al desenvolupament d'activitats d'investigació, conservació i divulgació sobre la micoflora a la Comunitat Valenciana, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0054/2007, i que figura com a annex d'esta resolució.  
València, 20 de març de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni marc de col·laboració entre la Conselleria de Territori i Habitatge de la Generalitat Valenciana i la Societat Micològica Valenciana per al desenvolupament d'activitats d'investigació, conservació i divulgació sobre la micoflora a la Comunitat Valenciana.  
València, 5 de novembre de 2004  
Reunits  
D'una part, l'honorable conseller de Territori i Habitatge de la Generalitat Valenciana, Sr. Rafael Blasco Castany, de conformitat amb el Decret 7/2004, del 27 d'agost, del president de la Generalitat pel qual s'assigna la titularitat de les conselleries en què s'organitza l'administració de la Generalitat, en nom i representació d'aquesta, d'acord amb les facultats que li confereix la Llei 5/1983, de 30 de desembre, del Govern Valencià.   
I d'una altra, el senyor José Álvarez Tamarit, en qualitat de president i representant legal de la Societat Micològica Valenciana, facultat per a aquest acte per acord de la Junta Directiva de data 2 de novembre de 2004 sobre la base del que disposa l'article 17, apartat l) dels seus estatuts.  
Ambdues parts es reconeixen mútuament competència i capacitat per a subscriure aquest conveni i  
Exposen  
Primer. La Generalitat Valenciana és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10 de juliol de 1982). Dins de la Generalitat Valenciana, aquestes funcions són exercides per la Conselleria de Territori i Habitatge segons estableix el Decret 8/2004, de 3 de setembre, del president de la Generalitat, pel qual s'assignen competències a la Presidència i a les conselleries.  
Segon. Que entre aquestes competències s'inclouen les de conservació de la biodiversitat centrada en la protecció i millora de les espècies silvestres presents en el territori valencià, incloent-hi el foment d'actuacions d'investigació i divulgació, particularment de les més amenaçades.  
Tercer. Que la Societat Micològica Valenciana és una associació sense ànim de lucre, amb personalitat jurídica i capacitat d'obrar i àmbit d'actuació a tota la Comunitat Valenciana, inscrita en el Registre d'Associacions de València en data 5 d'abril de 1995, amb el número 4420, i que els seus fins fundacionals són els següents:  
- L'estudi de les diferents espècies micològiques de la Comunitat Valenciana i la seua importància en el desenvolupament i manteniment dels diferents ecosistemes vegetals.   
- Col·laborar, a demanda de les distintes institucions públiques o sanitàries, o del públic en general, en el diagnòstic de l'espècie causant d'una intoxicació per ingesta de bolets.  
- Instar les diferents entitats administratives i universitàries de la Comunitat Valenciana perquè potencien l'estudi i divulgació de la micologia.  
- Promoure el coneixement i respecte pels bolets al públic en general, per mitjà d'exposicions, conferències, cursos i publicacions. Relacionar-se amb altres societats de l'Estat espanyol i d'altres països, per a donar a conéixer la nostra riquesa micològica; realitzar estudis conjunts més amplis; participar en cursos, exposicions i publicacions nacionals i internacionals.  
- Crear la possibilitat de federar-se amb altres societats micològiques.  
Quart. Que ambdues institucions estan interessades a dur a terme actuacions conjuntes en matèria d'investigació, conservació i divulgació sobre la micoflora de la Comunitat Valenciana.  
En conseqüència, i amb la finalitat d'establir un àmbit ferm de cololaboració, ambdues parts subscriuen el present conveni amb subjecció a les següents  
Clàusules  
Primera. Objecte  
És objecte d'aquest conveni marc la cololaboració entre la Conselleria de Territori i Habitatge de la Generalitat Valenciana i la Societat Micològica Valenciana, per al desenvolupament de programes d'investigació, conservació i divulgació sobre la micoflora present a la Comunitat Valenciana, i en particular d'aquelles considerades com amenaçades.  
Segona. Àmbit  
L'àmbit s'estén a la totalitat de la Comunitat Valenciana.  
Tercera. Aportacions  
Les parts firmants aporten la dedicació de recursos humans, materials i infraestructures necessaris per al seu desenvolupament, en la mesura de les seues possibilitats, i en concret,  
La Conselleria de Territori i Habitatge aportarà:  
o La informació tècnica i documentació en el seu poder sobre la situació dels fongs de la Comunitat Valenciana.  
o Les autoritzacions necessàries per a la realització d'estudis sobre aquestes espècies.  
o Qualsevol certificat que necessite l'altra part per al desenvolupament de les actuacions previstes en aquest conveni.  
La Societat Micològica Valenciana aportarà:  
o Assessorament i col·laboració en matèria d'investigació, conservació i divulgació sobre la micoflora de la Comunitat Valenciana.  
Quarta. Desenvolupament  
Aquest conveni de col·laboració podrà desenvolupar-se a través de convenis singularitzats, acords o resolucions, amb aportacions econòmiques o sense, subjectes a la normativa vigent en cada moment.   
La difusió de les accions adscrites en el conveni marc i en els convenis singulars que s'hi deriven, es realitzarà deixant constància de la participació de les parts firmants, i hi hauran de figurar, si és el cas, els logotips corresponents.  
Cinquena. Duració i denúncia  
El present conveni començarà a produir efecte el dia de la firma i té una duració indefinida; es podrà dissoldre a petició de qualssevol de les parts firmants, la qual ho haurà de posar en coneixement de l'altra per escrit i, almenys, amb dos mesos d'antelació a la data en què vulga deixar-lo sense efecte.  
Sisena. Jurisdicció  
La resolució de qualssevol qüestions litigioses sobre interpretació, compliment i efectes del present conveni, correspondrà als òrgans competents de l'ordre jurisdiccional del contenciós administratiu.  
Perquè conste a l'efecte oportú, i en prova de conformitat, els compareixents fimen el present document en triple exemplar i a un sol efecte, en el lloc i data dalt indicats.  
El conseller de Territori i Habitatge: Rafael Blasco Castany  
El president de la Societat Micològica Valenciana: José Álvarez Tamarit